भारत–ओमान संबंध
भारत-ओमान संबंध भारतीय गणराज्य और ओमानी सल्तनत के बीच विदेशी संबंध हैं। भारत का एक दूतावास मस्क़त (ओमान की राजधानी) में है। फरवरी 1955 में मस्कट में एक भारतीय कॉन्सलट खोला गया था जिसे 1960 में एक कॉन्सलट जनरल में और बाद में 1971 में एक पूर्ण दूतावास में बदल दिया गया था। 1973 में भारत के पहले राजदूत मस्क़त पहुंचे। ओमान ने 1972 में नई दिल्ली में अपना दूतावास और 1976 में मुंबई में एक वाणिज्य दूतावास की स्थापना की। भारत और ओमान में कई सहस्राब्दियों से व्यापार और लोगों से लोगों का संबंध रहा है। ओमान में एक बड़ा भारतीय प्रवासी समुदाय (लगभग पाँच लाख से अधिक लोग, ओमान में रहने वाला किसी भी देश का सबसे बड़ा प्रवासी समुदाय) है और ओमान के लिए भारत एक महत्वपूर्ण व्यापारिक भागीदार है। राजनीतिक रूप से, ओमान संयुक्त राष्ट्र सुरक्षा परिषद की स्थायी सदस्यता के लिए भारत की आकांक्षा का समर्थन करता रहा है। इसके साथ ही ओमान ऐसा पहला खाड़ी देश है, जिसने भारत के साथ औपचारिक सैन्य-संबंध स्थापित किए हैं।